Správa zo zahraničnej pracovnej cesty

1.  Účastník ZPC:
Ľubomír Kucka, PhDr., CVTI SR, Lamačská cesta 8/A, 811 04 Bratislava, odd. IPTT, AJ

2.  Zahraničná pracovná cesta:
Spolková republika Nemecko, Mníchov, 22.11 – 25. 11. 2015, Hotel Eder, International IP Congress and Trade Fair 2015, hradenie nákladov: Ľ. Kucka – 100% nákladov hradených z projektu NPC.

3.  Rámcový program pobytu:
22. 11 príchod do Mníchova a ubytovanie; 23. – 24. 11 prednášky a workshopy (9.00 – 17.00h), 25. 11 odchod z Mníchova do Bratislavy.

4.  Stručný priebeh rokovaní, resp. študijného pobytu:

International IP Congress and Trade Fair 2015 sa konal v dňoch 22. – 24. Novembra 2015 v Mníchove, s počtom účastníkov 418 až z 43 krajín. Na konferencii rezonovali témy ako: budúce trendy v systéme patentovej ochrany, význam ochranných známok a ich ochrany z hľadiska podnikateľa a spotrebiteľa, evaluácia priemyselného vlastníctva, manažovanie a zhodnocovanie duševného vlastníctva, patentové expertné informačné služby so zreteľom na interpretáciu a vizualizáciu výsledkov. 
Medzinárodný kongres bol doplnený o výstavu a veľtrh 56 renomovaných firiem, ktoré prezentovali svoje služby a produkty z oblasti priemyselného vlastníctva a transferu technológií. Medzinárodná konferencia bola obohatená o 15 odborných workshopov a 18 okrúhlych stolov.
Význam systému patentovej ochrany a jeho budúcnosť prezentoval Thierry Sueur, (Air Liquide) ktorý poukázal na súčasné patentové systémy (národné, regionálne – Európska patentová organizácia, Patent spoločenstva, Euroázijská patentová organizácia apod. a medzinárodné). V prezentácii sa upriamil pozornosť na EPO a Patent spoločenstva a zdôraznil potrebu jedného patentového systému.
J. Spuck (Švajčiarsky úrad pre duševné vlastníctvo), prezentoval ako správne využívať informácie o patentoch, ochranných známkach a dizajnoch v procese tvorby biznis plánov, pričom poukázal na špecifické nástroje a techniky pomocou ktorých môžeme získať relevantné údaje. Prvý blok prednášok uzatváral P. Fischer (MultiLing), ktorý sa v prezentácii zameral na súčasné trendy v zahraničnom prihlasovaní, najmä do/z Ázie vrátane správnych poplatkov a poukázal na používanie a dodržiavanie tzv. best practice. 
Medzinárodný kongres okrem prednášok v pléne umožnil účastníkom účasť na workshopoch (15 workshopov), ktoré pokrývali nasledovné problematiky: manažovanie a správa DV, unitárny patent, patentové informácie – možnosti efektívneho prieskumu, mapovanie trhu a využitie v rozhodovacom procese, používanie nástrojov na strojový preklad patentov – nástroje a techniky,  ochranných známok, dizajnov ap. Skĺbenie prednášok v pléne s prezentáciami na workshopoch a okrúhlych stoloch možno považovať za veľmi efektívne.
Pre stredisko PATLIB pri CVTI SR boli prínosnými workshopmi najmä: „Využívanie nepatentovej literatúry pri patentovom prieskume“,  „Ako zmapovať patentové trhy v jednotlivých odvetviach“, „Monitorovanie konkurencie – nástroje a techniky“, „Evaluácia a rozbor patentového portfólia“. Prínosom boli aj osobné konzultácie so zahraničnými vystavovateľmi služieb a produktov v oblasti priemyselného vlastníctva. 

5.  Odporúčané závery:

Získané poznatky je potrebné aplikovať a využívať pri poskytovaní patentových expertných informačných služieb strediska PATLIB, najmä v súvislosti s aktivitami vyplývajúcimi z jeho účasti v európskych projektoch financovaných EÚ.. Konkrétne sa budú dať aplikovať pri zavedení nových patentových služieb pre podnikateľskú, ako aj akademickú komunitu vrátane propagácie a marketingu.

6.   Prehľad prinesenej dokumentácie a miesto jej uloženia

Všetky prezentácie z konferencie a dokumentácia, ktorá sa týka programu konferencie, je dostupná na oddelení informačnej podpory transferu technológií. 

7.   Osobitne vyhodnotený očakávaný prínos ZPC
Odborné prednášky poukázali na najaktuálnejší stav a perspektívy vývoja v oblasti systému patentovej a známkovej ochrany a umožnili získať poznatky o nových produktoch a službách v oblasti priemyselného vlastníctva. Získané poznatky a prezentácie z konferencie budú využité predovšetkým pri implementácii národného projektu NPC, v oblasti poskytovania služieb vedeckej komunite a malým a stredným podnikateľským subjektom, ako a pri implementácii nových národných projektov.

8.    Spôsob zverejnenia výsledkov ZPC, prenos získaných informácií

Správa a informácie z konferencie budú sprístupnené ďalším zamestnancom inštitúcie, ktorí sa zaoberajú otázkami priemyselného vlastníctva a transferu technológií.

Súhlasím so zverejnením správy na internete			Áno

Správu vypracoval: Ľubomír Kucka
Dátum: 15. december 2015

Správu schválil:  prof. RNDr. J. Turňa, CSc.